Др Јеленка Пандуревић

Катедра за србистику

Филолошки факултет

Универзитета у Бањој Луци

РЕЦЕНЗИЈА КЊИГЕ

Данијеле Поповић Николић: „На светом месту и око њега: фолклор у слојевима културе“

Текст књиге Данијеле Поповић Николић: „ На светом месту и око њега: фолклор у слојевима културе“ подијељен је на девет поглавља:

О ОРФЕЈСКОМ И ИНОМ: НАИВА У ИСТРАЖИВАЊИМА ДРАГИШЕ

ВИТОШЕВИЋА

КЊИЖЕВНА НАИВА СИМЕ ЖИКИЋА – ПРОДУКЦИЈА БЕЗ РЕЦЕПЦИЈЕ,

РЕАКТУЕЛИЗАЦИЈА И ПОСТРЕЦЕПЦИЈА

РУСИЈА И РУСКО КАО СТРАНО, НЕ И ТУЂЕ: ЗАПИСИ СИМЕ ЖИКИЋА

СА ПОЗИЦИЈА КЊИЖЕВНЕ И СОЦИЈАЛНЕ МАРГИНЕ: НАИВАЦ У

ИЗБЕГЛИШТВУ

СВЕСТ О ФОЛКЛОРУ И СТАТУС ФОЛКЛОРНЕ МАТРИЦЕ У

СТВАРАЛАШТВУ ДАМЊАНА КРСТИЋА ИЗ ВРБИЦЕ

НАИВНИ СТВАРАЛАЦ И ПОСТФОЛКЛОР

ПАРТИЗАНСКЕ ТЕМЕ У ПОСТФОЛКЛОРНОЈ ЕПСКОЈ ХРОНИЦИ: ПЕВАЧИ

ПРОТЕ ДРАГУТИНА М. ЂОРЂЕВИЋА

„ПУТЕМ СЛАВЕˮ ЈОВАНА МАГОВЧЕВИЋА НА ГРАНИЦИ ИЗМЕЂУ УСМЕНЕ

И ПИСАНЕ КЊИЖЕВНОСТИ

„ОЛУЈАЦИˮ ИВЕ АНДРИЋА – ПРЕОБРАЖАВАЊЕ ТРАДИЦИЈЕ И

УСМЕНОКЊИЖЕВНОГ МОДЕЛА.

У њен састав улази и уводна напомена, индекс појмова, индекс личних имена, биљешка о аутору. Библиографија је обухватна, обједињена и приложена на крају књиге. Наведене цјелине повезује истраживачка перспектива која се у најширем смислу може одредити као однос између усмене и писане књижевности, а која је суштинско и постојано проблемско поље фолклористике. У ужем смислу, основна повезница ових самосталних и заокружених цјелина јесте уочавање и представљање фолклорних модела у писаним текстовима постфолклора, умјетничке књижевности и наивне умјетности. Ауторка се, дакле, опредјељује за специфичан ракурс, дефинишући властиту истраживачку позицију у простору који је нов и недовољно истражен у традицији српске фолклористике. Посматрано из теоријског и поетичког аспекта, који је јасно назначен у уводним дијеловима сваке од наведених студија, садржај ове књиге превасходно одређује појам *наивне књижевности*, као текста у контексту. Теоријска исходишта проналазе се у студијама менталитета, „новоисторијском“ заокрету ка егзистенцији и хабитусу „малог човјека“, свакодневици, руралној историји, култури маргиналних група, релацијама између високог и ниског, елитног и народног, урбаног и руралног, јавног и приватног, уз јасно исказану свијест о постојању умјетности изван академских кругова, чије разумијевање и вредновање налаже и специфичне приступе. Дефинишући ову књижевност као стваралачки феномен који се артикулише на простору између фолклора и елитне, писане књижевности, Данијела Поповић Николић наглашава и хетерогеност појавних облика. Тежиште књиге није, међутим, на покушају да се формулишу и критички обухвате различите поставке у вези са постојањем и функционисањем наивне литературе. Покушај дефинисања поетичких норми остварен је парцијално, посредством различитих могућности које су представљене као „студије случаја“, у низу истраживачких увида. Поглавља се обликују на основу уочавања специфичних проблема у вези са наивном умјетношћу, њених релација према класичном фолклору, проблема индивидуалног ауторског статуса, тематско-мотивског слоја, стиха, жанрова, естетских домета, статуса у културним и социјалниом круговима. Прво поглавље посвећено је пионирским радовима из ове области, које је српској књижевности и култури оставио у насљеђе научник Драгиша Витошевић, афирмишући концепт „наивног“ у књижевности и умјетности. Опус наивног ствараоца Симе Жикића предмет је опсервације и аналитичког приступа у наредна два поглавља, при чему имаголошка теоријска парадигма која је омогућила изузетно квалитетне увиде, у квалитативном смислу представља једно од најзначајнијих фрагмената књиге. Опуси појединих аутора представљени су и у другим поглављима (*наивац у избјеглиштву*; Јован Магорчевић), док је колективна поетика представљена превасходно на тематско-мотивској равни, како је то показано у поглављу *Партизанске теме у постфолклорној епској хроници: певачи проте Драгутина М. Ђорђевића*. Преображавање традиције и усменокњижевног модела представљено је на примјеру приповијетке *Олујаци* Иве Андрића, чиме се и затвара дијалог ауторке са питањима интеракције усмене и писане књижевности.

Феномен наивне књижевности ауторка региструје у ширем културном контексту који подразумијева различите форме књижевног стваралаштва пратећи с једне стране фолклорне феномене, а са друге продукцију књижевних текстова одређених као умјетничка, висока књижевност. У средишту њене пажње су паралитературни облици који се у вриједносном смислу мање или више удаљавају од дјела која припадају књижевном канону. На трагу Лотмана, Данијела Поповић Николић истиче да овакви књижевни феномени имају одговарајућу валоризацију у круговима реципијената који је прихватају и читају, као и стваралаца који је производе.

Ова књига представља најзначајнију обухватну студију која се бави феноменом наивног стварања у оквирима српске књижевности и фолклористике. Њене вриједности су самим тим неупитне, а оригиналност грађе и аналитичких увида, као и поузданост у погледу закључака свакако су квалитет који тражи рецепцију шире читалачке публике. Полазећи од ових утисака, са изузетним задовољством препоручујем књигу Данијеле Поповић Николић за објављивање.

У Бањој Луци, 07. 09. 2022.