НАСТАВНО-НАУЧНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У НИШУ

Ћирила и Методија бр. 2

18105 Ниш

**РЕЦЕНЗИЈА**

монографије *Морални сведок: савремена поетика мемоара* др Мирјане Бојанић Ћирковић (Ниш – Прокупље: Филозофски факултет Универзитета у Нишу – Народна библиотека Раде Драинац, 2022, 194 стр.)

Монографија ***Морални сведок: савремена поетика мемоара***оригинално је научно остварење др Мирјане Бојанић Ћирковић, доцента на Департману за србистику Филозофског факултета Универзитета у Нишу. Студија се састоји из увода, једног методолошког и осам, махом интерпретативних, поглавља, библиографије дела о Холокаусту, објављених у Србији 2012–2022, као и списка примарне и секундарне литературе. Као први теоријски осврт на изазове и многа сложена питања која покреће савремена мемоарска књижевност, ова студија представља новину у нашој науци о књижевности, у којој се тек однедавно статус и проблематика нефикционалне (нарочито аутобиографске, мемоарске и тестимонијалне) књижевности озбиљније разматрају.

Допринос овој проблематици др Бојанић Ћирковић већ је дала на више места, а студија *Морални сведок: савремена поетика мемоара* представља допуну и даљу разраду њених претходних истраживања. Посебно се у том погледу истиче теоријско разматрање поетике мемоара, којем је посвећено прво поглавље њене нове студије („Ка савременој поетици мемоараˮ), а које је наговештено у чланку „Да ли мемоари могу лагати?ˮ, објављеном у часопису *Липар*, год. XX, бр. 70 (2019), стр. 105–115. У овом поглављу ауторка даје осврт на преображај мемоарског жанра у 20. и 21. веку, истичући као најважнију новину промену у статусу и значењу фактографског приповедања, до које је, како она сматра, у Западној књижевности дошло после Другог светског рата. Ослањајући се махом на Рикерову етичку филозофију и његово разумевање сведочења, др Бојанић Ћирковић овде настоји да позиционира мемоарски жанр између аутобиографије и сведочанства, наговештавајући да мемоари имају двоструку функцију – они појединцу омогућавају *и* да наративно (ре)конфигурише свој живот *и* да посведочи о историјским збивањима ширег значаја у којима се нашао. У том контексту, позајмљујући термин „велика прича“ *(big story*) од Марка Фримена, она одређује мемоаре као једну врсту *велике приче* чија је функција да појединцу пружи виши степен саморазумевања.

На позадини оваквог разумевања функције мемоара, сложена питања с којима се др Бојанић Ћирковић ухватила укоштац – чињеничне истинитости, субјективности памћења, искрености и аутентичности предоченог доживљаја у мемоарским текстовима – добијају ново значење. Истичући, с правом, да су њени закључци изведени из коришћене грађе и да не претендују на универзалност, ауторка је искористила овај методолошки оквир за разматрање врло широког и жанровски разноликог спектра текстова – од *Сећања* Анђелка Крстића, ратних мемоара државника и ослобођених заробљеника, чија су дела остала у оквирима завичајне књижевности, преко мемоара о Холокаусту (убрајајући у њих транскрипте разговора које је Гидеон Грајф објавио под насловом *Свици из Аушвица* и текстове Прима Левија), мемоара бивших хероинских зависника (*Ми деца са станице Зоо*  Кристијане Ф.), до контроверзнијих избора, који укључују фикционалне (*Те­товажер из Аушвица* Хедер Морис) и псеудо-мемоаре (*Парампарчад* Џејмса Фреја). Овакав избор грађе јој је омогућио да фокус разматрања премести са проблема којима су се проучаваоци (и читаоци) мемоара традиционално занимали (и која су увек, у мањој или већој мери, усредсређена на питање ауторовог *ethosa*), на питање начина на који је у мемоарским текстовима предочен доживљајај субјективне стварности која је њихов предмет. Независно од тога како се читалац према овим питањима односи и коју етичку позицију је склон да заузме, студија др Мирјане Бојанић Ћирковић покреће изузетно важна теоријска и интерпретативна питања и несумњиво представља незаобилазно штиво за домаће проучаваоце нефикционалне књижевности. Имајући у виду све наведено, препоручујем је за објављивање.



У Београду, 27. јуна 2022. године

доц. др Дуња Душанић

Катедра за општу књижевност и теорију књижевности

Филолошки факултет Универзитета у Београду

Студентски трг 3

11000 Београд